TU จับมือ สำนักงานทรัพยากรฯ จัดโครงการเก็บขยะ เพื่อฟื้นฟูท้องทะเล-ชายฝั่ง
TU จับมือ สำนักงานทรัพยากรฯ จัดโครงการเก็บขย ะเพื่อฟื้นฟูทรัพยากรทางทะเล-ชายฝั่ง จ.สมุทรสาคร
TU จับมือ สำนักงานทรัพยากรฯ จัดโครงการเก็บขยะ เพื่อฟื้นฟูทรัพยากรทางทะเล-ชายฝั่ง จ.สมุทรสาคร
22 ธ.ค. 2564

บริษัท ไทยยูเนี่ยน กรุ๊ป จำกัด (มหาชน) หรือ TU เปิดเผยว่า บริษัทและสำนักงานทรัพยากรธรรมชาติและสิ่งแวดล้อมจังหวัดสมุทรสาคร ร่วมกันจัดโครงการเก็บขยะทะเลเพื่อฟื้นฟูและอนุรักษ์ทรัพยากรทางทะเลและชายฝั่ง เพื่อปกป้องสิ่งแวดล้อมในจังหวัดสมุทรสาคร ซึ่งเป็นส่วนหนึ่งของพันธกิจบริษัทที่จะช่วยดูแลรักษาความอุดมสมบูรณ์ของท้องทะเลทั่วโลก
โดยอาสาสมัครช่วยกันเก็บขยะน้ำหนักรวมถึง 1,306 กิโลกรัม (1.306 ตัน) ประเภทของขยะที่พบเจอหลักได้แก่ ถุงพลาสติก 846 กิโลกรัม ขวดพลาสติก 160.5 กิโลกรัม โฟม 87.5 กิโลกรัม และขวดแก้ว 85 กิโลกรัม
สำหรับโครงการนี้เป็นส่วนหนึ่งในโครงการรณรงค์ระดับโลก โดย SeaBOS (Seafood Business for Ocean Stewardship) และองค์กรอนุรักษ์ท้องทะเล (Ocean Conservancy) ที่ชื่อว่า International Coastal Cleanup ซึ่งมีวัตถุประสงค์เพื่อปกป้องสภาพแวดล้อมทางทะเล
โดยมีอาสาสมัครกว่า 50 คน จากไทยยูเนี่ยนเข้าร่วมกันเก็บขยะในพื้นที่ป่าชายเลน ตำบลบางหญ้าแพรก จังหวัดสมุทรสาคร พร้อมด้วยเจ้าหน้าที่จากหน่วยงานต่างๆ ของจังหวัดสมุทรสาคร เครือข่ายอาสาสมัครพิทักษ์ทรัพยากรธรรมชาติและสิ่งแวดล้อมหมู่บ้าน (ทสม.) สภาเด็กและเยาวชนจังหวัดสมุทรสาคร และอาสาชุมชนท้องถิ่น ขยะที่เก็บมาจะนำมาคัดแยกประเภทเพื่อเก็บข้อมูล จากนั้นจะส่งต่อไปยังโรงงานคัดแยกขยะในพื้นที่ ขยะบางประเภทจะถูกนำไปรีไซเคิล ส่วนขยะที่ไม่สามารถนำไปรีไซเคิลได้จะถูกนำไปกำจัดอย่างถูกต้องตามหลักวิชาการเพื่อไม่ให้ส่งผลเสียต่อสิ่งแวดล้อม
นอกจากนี้ ทางสำนักงานทรัพยากรธรรมชาติและสิ่งแวดล้อม จังหวัดสมุทรสาคร จะนำข้อมูลประเภทของขยะทะเลที่รวบรวมได้จากกิจกรรมไปใช้วางแผนแก้ไขปัญหาขยะทะเลต่อไป ซึ่งเป้าหมายของกิจกรรมนี้นอกจากจะช่วยปกป้องทรัพยากรทางทะเลและชายฝั่งแล้ว ยังช่วยสร้างจิตสำนึกและให้ชุมชนท้องถิ่นได้มีส่วนร่วมกันในการแก้ปัญหาขยะทะเลอีกด้วย
“ในฐานะที่เราเป็นหนึ่งในบริษัทอาหารทะเลที่ใหญ่ที่สุดในโลก เราจึงมุ่งมั่นที่จะปกป้องท้องทะเลให้มีความอุดมสมบูรณ์” นายธีรพงศ์ จันศิริ ประธานเจ้าหน้าที่บริหาร บริษัท ไทยยูเนี่ยน กรุ๊ป จำกัด (มหาชน)หรือ TU และรองประธานของ SeaBOS กล่าวว่า
“เรายึดมั่นในเป้าหมายขององค์กรที่มุ่งส่งเสริมให้ผู้คนมีสุขภาพที่ดี ควบคู่กับการดูแลรักษาความอุดมสมบูรณ์ของท้องทะเล (Healthy Living, Healthy Oceans) และทำงานเพื่อปกป้องทรัพยากรที่มีค่าเหล่านี้สำหรับคนรุ่นใหม่ซึ่งเป็นเรื่องสำคัญสำหรับทุกคนที่ไทยยูเนี่ยน ซึ่งผมภูมิใจมากที่ได้เห็นการมีส่วนร่วมและความตั้งใจของผู้เข้าร่วมกิจกรรมที่สนับสนุนโครงการเก็บขยะชายฝั่งในครั้งนี้”
นายณรงค์ รักร้อย ผู้ว่าราชการจังหวัดสมุทรสาคร กล่าวกับผู้เข้าร่วมกิจกรรมว่า “ผมมีความยินดีเป็นอย่างยิ่ง ที่ได้ร่วมสนับสนุนโครงการรณรงค์การเก็บขยะชายฝั่งสากล ซึ่งสอดคล้องกับแนวทางของจังหวัดในการดูแล อนุรักษ์ทรัพยากรทางทะเลและชายฝั่งในพื้นที่”
“ผมขอขอบคุณบริษัท ไทยยูเนี่ยนฯ ที่ได้เข้ามาร่วมสนับสนุน และขับเคลื่อนงานดูแลรักษาสิ่งแวดล้อมของจังหวัดสมุทรสาครไปด้วยกัน ซึ่งการทำงานร่วมกันทุกหน่วยงานนี้ ทั้งภาครัฐ ภาคเอกชน และประชาชน เป็นกลไกสำคัญที่จะช่วยในการดูแลรักษาทรัพยากรธรรมชาติและสิ่งแวดล้อมในพื้นที่ให้มีคุณภาพที่ดี และคงอยู่ต่อไป”
นายวัฒนา พรประเสริฐ ผู้อำนวยการสำนักงานทรัพยากรธรรมชาติและสิ่งแวดล้อม จังหวัดสมุทรสาคร กล่าวว่า “ด้วยจังหวัดสมุทรสาคร มีพื้นที่ที่ติดกับชายฝั่งทะเล และเชื่อมโยงกับอ่าวไทย จึงมีวิถีชีวิตที่เกี่ยวข้องกับสิ่งแวดล้อมและท้องทะเลมาอย่างยาวนาน ซึ่งสำนักงานฯ มีความยินดีและพร้อมที่จะให้การสนับสนุนและส่งเสริมชุมชน รวมถึงหน่วยงานต่างๆ ที่จะเข้ามามีส่วนร่วมในการขับเคลื่อนงานอนุรักษ์ ฟื้นฟู ดูแลรักษาทรัพยากรธรรมชาติและสิ่งแวดล้อมของจังหวัดสมุทรสาคร”
ไทยยูเนี่ยนเป็นสมาชิกผู้ก่อตั้งโครงการ  SeaBOS ที่เกิดจากความร่วมมือกันของบริษัทอาหารทะเลที่ใหญ่ที่สุดในโลก 10 บริษัท มีเป้าหมายเพื่อการเปลี่ยนแปลงระดับโลกไปสู่การผลิตอาหารทะเลที่ยั่งยืนและรักษาท้องทะเลของเราให้สมบูรณ์